Taxi wat van polisie vlug, jaag op N1 in bus vas | Netwerk24
Deur Marietie Louw-Carstens 30 Julie 2021 12:42
Vier mense is vroeg Vrydagoggend dood en tien beseer in 'n ongeluk tussen 'n bus en 'n minibustaxi op die N1-hoofweg buite Musina in Limpopo.
Mike Maringa, woordvoerder van die departement van vervoer in Limpopo, sê die bestuurder van die taxi het omstreeks 05:00 vir die polisie weggejaag.
Hy het glo versuim om stil te hou toe die polisie hom op die N1 vir 'n roetine-ondersoek voorkeer. Die polisie het die taxi agternagesit.
Die bestuurder het beheer oor die voertuig verloor en dit het reg van voor teen 'n bus gebots.
Die taxibestuurder en drie van sy passasiers is in die ongeluk dood.
Dit is nie bekend hoeveel mense in die taxi was nie, en wie van die tien beseerdes buspassasiers was nie.
Die bus was op pad na die Beitbrug-grenspos na Zimbabwe.
Maringa sê onder die tien beseerdes is twee mense wat in 'n bedenklike toestand in die hospitaal is.
Nog twee is ernstig beseer en ses mense het ligte beserings opgedoen. Mavhungu Lerule-Ramakhanya, LUR vir vervoer in Limpopo, sê daar was die afgelope paar dae 'n toename in motorongelukke in Limpopo.
Volgens haar is dit meestal deur roekelose en nalatige bestuur veroorsaak. Die polisie ondersoek klagte van strafbare manslag.